William Scawen

William Scawen (1600–1689) o onan a ragresoryon dasserghyans an yeth Kernewek. Politeger ova hag esel an Chi Kemmynyon yn 1640, ha batalya a-barth an Rielydhyon yn Kas an Pymp Kenedhel 

Bewnans
Scawen o mab Robert Scawen a Lannales hag Isabella Nicholls, myrgh Humphrey Nicholls a Eglostudi. Den jentyl kernewek hag Isgwythyas an Stenegyon ova. Yn mis Ebrel 1640, etholys veu avel esel senedh rag Lannales, hag ena rag Logh est y'n Senedh Kott. Skoodhyer o a-barth an acheson Riel y'n Bresel Vredereth (Kas an Pymp Kenedhel), ow batalya ryb tenewen soudoryon Kernewek aga yeth. Wosa an Astiveryans, ev o onan a'n huni profyes rag enor Marghek an Dherowen Riel. 

Pan ve Scawen 78 bloodh, ev a gonvedhas bos an yeth Kernewek ow merwel a dalleth skrifa dornskrifow manylys. Ynter 1679 ha 1680, ev a wrug treylyans Sowsnek a'n gwari Pascon agan Arluth.  Ev a besyas gans notennow war "Passio Christi", rann a'n Ordinalia, gwithys yn Lyverva Bodleian yn Rysoghen. An notennow a gomprehend derivas ow tochya yeth, maneryow ha gonisogeth an dus Gernewek. An unnik versyon a veu dyllys yw kynsskrif kott, mes an dornskrif y honan yw pur hir, kansow a folennow, gans notennow byghan keworrys awosa yn y dhornskrifans dilennus. 

Skilaow rag difygyans an yeth
Ev a aswonnis hwetek skila rag difygyans an yeth.
1. difyk lytherennans arbennik dhe Gernewek
2. lettyans an dhrewydhyon gans Kristonedh 
3. lettyans an kevrennow yntra Kernow ha Breten Vyghan
4. diwedh diskwedhyansow an gwariow marth
5. ny wrug Kernowyon goth skrifa marnas nebes a'ga hwedhlow istorek
6. kellys veu lies dornskrif Kernewek y yeth pan veu leskys Kastel Rostorrmel yn Kas an Pymp Kenedhel
7. tus a lettyas usya an yeth moy ha moy
8. Kernowyon a's tevo yeynder brys ow tochya an yeth
9. fowt a adhyskans ha kresennow adhyskansek
10. chanjys veu henwyn pobel ha tylleryow dhe Sowsnek, yn arbennik gans an eglos
11. nester Dewnens ha'n yeth Sowsnek
12. bodh an dus jentyl Kernewek dhe dhemedhi Sowson
13. keniver tus estron ow tos dhe Gernow
14. delanwes an eglos ha'n fowt a dreylyans an Bibel dhe Gernewek
15. skorn an dus rych ha'n renkas kres
16. an fowt a lien skrifys

Teylu
Hwor Scawen, Elizabeth, a dhemedhis Martin Keigwin, hag ytho o mamm John Keigwin. An teylu Keigwin o gweythresek orth skoodhya dasserghyans an yeth Kernewek.

Klass:Dinethyansow an 16ves kansvledhen
Klass:Kenedhlogoryon gernowek
Klass:Mernansow 1689
Klass:Politegoryon a Gernow
Klass:Skriforyon yn Kernowek